Harmincöt perc egy kilométer: nehéz a bejutás Veszprémbe
Autóval, busszal közlekedsz Veszprémbe? Akkor az alábbi bosszús beszámoló téged is érint. Kollégánk írása egy család iskolába rohanós reggelét írja le.
Hat kilométerre élünk Veszprémtől, Szentkirályszabadján. Ez a távolság, a legnagyobb csúcsforgalomban is, eddig negyedórás autóutat jelentett reggelente. Vagyis negyed nyolckor elindultunk és a két gyermekünket késés nélkül el tudtuk fuvarozni a város két különböző pontján lévő iskolába. Kedd reggel erre szemernyi esélyünk se volt az útlezárások miatt.

Korábban indultunk, hét órakor, azonban, ami a Füredi úti elágazó előtt fogadott bennünket, arra nem számítottunk.

Felsőörs és Balatonfüred felől két sávon érkeznek az autók a Déli intézmény központnál a lámpákhoz. A Balatonalmádi felől érkezők itt csatlakoznak hozzájuk. Nekünk idáig tizenkét percig tartott az út. Innen viszont a Füredi úti lámpákig, amely szerintem nagyjából egy kilométeres szakasz, harmincöt perc alatt araszoltunk el. Vagyis esélyünk se volt arra, hogy a két gyereket a két iskolába időre, reggel nyolcra elszállítsuk. Egy-egy zöld alatt öt, legfeljebb hat autó tudott bejutni Veszprémbe.

Hazafelé, fél kilenc magasságában sem volt jobb a helyzet. Az Almádi útról a belső körgyűrűn közelítettük meg a Füredi utat, ahol fél órán át lépésben jutottunk el a lámpákig. Innen már viszonylag gyorsan hazajutottunk.

Negyvenhét és harminc perc. Ennyi időt tölthettünk volna hasznosabban. Nem szeretem, amikor más osztja be a napomat...

Kedden délután 17 óra körül kollégánk tapasztalat szerint Veszprémből kifelé a Lukoil kútig torlódtak az autók, de befelé is a Penny központ után állt a sor vége.

Tapasztalata szerint a városba befelé aránylag gyorsan, körülbelül 8-10 perc alatt be lehet jutni.
közlekedés veszprémben dugó közelekdés